雍丘歌
作者：盧襄
朝代：宋

paragraphs: 胡兒倚劍摩崆峒，范陽兵火燒天紅。
潼關失守大將死，鑾輿播遷岷峨中。
貔貅兵甲照冰雪，戈頭盡是生民血。
鯨海揚波魚鼈腥，中原盡作天山月。
二公擐甲怒攙槍，極鬬軍前皆眥裂。
食窮愛妾膏斤斧，愁蹙蛾眉氣如縷。
花鈿寶髻誰復收，壯士相看泣如雨。
霜刀抉齒肉未寒，再造皇家有英主。
雄心義骨填溝壑，不得生榮肩李郭。
論功初入鸛鵲樓，圖形已入麒麟閣。